En 50-årig mand fra Fredericia er tiltalt for at have voldtaget sin datter i brudesuiten på Gammelrøj Herregård i udkanten af Kolding natten til den 19. august sidste år.

Anklager Iben Lihme Degnbol oplyser, at der er tale om en voksen datter, og at den formodede voldtægt ifølge anklagemyndigheden fandt sted efter den 50-åriges eget bryllup på Gammelrøj Herregård.

Overgrebet er ifølge tiltalen sket mellem klokken 04.00 og 04.45 om natten, altså på bryllupsnatten. Af anklageskriftet fremgår det, at den 50-årige truede sig til at have samleje og andet seksuelt forhold med datteren. Anklageskriftet beskriver desuden i detaljer, hvordan voldtægten skulle være sket.

"Tiltalte tog (datteren, red.) hårdt på brysterne og herefter tvang hendes ben fra hinanden," står der blandt andet i anklageskriftet.